小蟲
作者：呂南公
朝代：宋

paragraphs: 大螾身尺餘，輝彩盈首尾。
小蟲未知名，長不過半指。
相遭籬畔草，錯愕雜憂喜。
孤征有令凶，忿鬭莫我止。
交攻久騰突，反覆召傾毀。
螾跳欲忘生，蟲怒乃抵死。
奔衝徹心腹，劫捷沸唇觜。
方磨雨痕沙，又墮足跡水。
肥無敏才智，短有毒牙齒。
吾豪且深侵，彼困漫决起。
壯軀俄奄奄，恨血稍泚泚。
蟲休遂馳歸，少頃復臨𦧇。
安詳銜螾鼻，拖攃繞籬阯。
却納幽穴中，其將食之矣。
人間有勝負，不在校形體。
樓蘭雖雄王，命盡傅介子。
新家巨無霸，一戰亦爲鬼。
苟惟性資悍，端可制魁偉。
君看小蟲威，何獨畏封豕。